(12)

II jaotise III peatükk asendatakse järgmisega: „III PEATÜKK Oluliste krediidiasutuste aruandlus tütarettevõtjate kohta, kes on asutatud mitteosalevas liikmesriigis või kolmandas riigis Artikkel 9 Oluliste krediidiasutuste aruandlus tütarettevõtjate kohta, kes on asutatud mitteosalevas liikmesriigis või kolmandas riigis 1. Järelevalvealast finantsteavet mitteosalevas liikmesriigis või kolmandas riigis asutatud tütarettevõtjate kohta esitatakse järgmiselt: a) olulised krediidiasutused, kes kohaldavad IFRSi konsolideeritud alusel kooskõlas määrusega (EÜ) nr 1606/2002, sh need, kes kohaldavad seda järelevalvealases aruandluses määruse (EL) nr 575/2013 artikli 24 lõike 2 alusel, peavad tagama, et II lisa punktis 1 osutatud järelevalvealane finantsteave esitatakse individuaalsel alusel asjaomasele riiklikule pädevale asutusele tütarettevõtjate osas, kes on asutatud mitteosalevas liikmesriigis või kolmandas riigis. Järelevalvealane finantsaruandlus toimub rakendusmääruse (EL) nr 680/2014 artiklis 9 osutatud sagedusega. b) Olulised krediidiasutused, v.a punktis a osutatud krediidiasutused, kelle suhtes kohaldatakse riigisisest raamatupidamisraamistikku konsolideeritud alusel kooskõlas direktiiviga 86/635/EMÜ, peavad tagama, et II lisa punktis 2 osutatud järelevalvealane finantsteave esitatakse individuaalsel alusel asjaomasele riiklikule pädevale asutusele tütarettevõtjate osas, kes on asutatud mitteosalevas liikmesriigis või kolmandas riigis. Järelevalvealane finantsaruandlus toimub rakendusmääruse (EL) nr 680/2014 artiklis 11 osutatud sagedusega. 1a. Kui järelevalve alla kuuluvas grupis kohaldab usaldatavusnõudeid konsolideeritud alusel enam kui üks krediidiasutus, kohaldatakse lõiget 1 ainult osalevas liikmesriigis asutatud krediidiasutuse suhtes ja kõrgeimal konsolideerimistasemel. 2. Erandina lõikest 1 ei ole vaja finantsteavet esitada tütarettevõtjate kohta, kes varade kogumaht on alla 3 miljardi euro. Selleks määratakse varade kogumaht usaldatavusnõuete aruandluse alusel kooskõlas kehtiva seadusega. Kui varade kogumahtu ei saa määrata usaldatavusnõuete aruandluse alusel, määratakse see viimase auditeeritud aastaruande põhjal; kui selline aastaaruanne ei ole kättesaadav, siis määratakse see aastaaruande põhjal, mis on koostatud kooskõlas riigis kehtiva seadusega. 3. Teave esitatakse kooskõlas lõikega 1 alates järgmisest kvartali aruandekuupäevast, kui tütarettevõtja varade kogumaht ületab 3 miljardit eurot neljal järjestikusel kvartali aruandekuupäeval. Aruandlus lõike 1 alusel ei ole nõutav alates järgmisest kvartali aruandekuupäevast, kui tütarettevõtja varade kogumaht on 3 miljardit eurot või alla selle kolmel järjestikusel kvartali aruandekuupäeval. Artikkel 10 Aruandekuupäevad ja aruannete esitamise kuupäevad olulistele krediidiasutustele aruandluseks tütarettevõtjate kohta, kes on asutatud mitteosalevas liikmesriigis või kolmandas riigis 1. Artiklis 9 osutatud teavet kogutakse samadel aruandekuupäevadel, mis kehtivad järelevalvealasele finantsteabele oluliste krediidiasutuste aruandluse osas konsolideeritud alusel. Ajavahemikuga seotud teabe aruandlus on kumulatiivne aruandeaasta esimese päevast kuni finantsteabe aruandluse aruandekuupäevani. 2. Riiklikud pädevad asutused esitavad EKP-le teabe tütarettevõtjate kohta, kes on asutatud mitteosalevas liikmesriigis või kolmandas riigis artikli 9 kohaselt, 25. tööpäeva lõpuks pärast rakendusmääruse (EL) nr 680/2014 artiklis 3 osutatud aruande esitamise kuupäeva. 3. Riiklikud pädevad asutused otsustavad mis kuupäevaks peavad krediidiasutused järelevalvealase finantsteabe esitama, et neid tähtaegu järgida.“